《赠贤上人》
宋代·释道潜

恒山道人弃妻孥，坏衣祝发从浮图。爱缠欲网岂易脱，慧剑划断真须臾。

飘然云水出乡国，力学生死来东都。心猿意马就羁束，肯逐万境争驰驱。

回看旧事真一梦，清渭浊泾良自殊。楚山岁晚俄邂逅，雪屋对语依圆蒲。

劝子南游下吴越，小航短棹寻西湖。我家住处湖岸北，如椽翠竹森千株。

竹间扣扉试访我，定有猿鹤声相呼。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。